**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.10.2018, ora 08.00 – 24.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.10.2018, ora 7.00**

**RÂURI**

**Debitele au fost în creștere**, ca urmare a precipitaţiilor prognozate şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri şi Mureş şi relativ staţionare pe celelalte râuri.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior și mijlociu al Moldovei, cursurile superioare ale Barcăului, Crișului Alb, Jiului şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Moravița, Bârlad, Jijia, pe unii afluenţi din bazinul mijlociu și inferior al Oltului și bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere, ca urmare** a precipitațiilor în curs, celor prognozate și propagării pe râurile din bazinele: Vișeu, Iza, Tur, Someș, Crasna, Barcău, Crișuri, Mureș, Bega, Timiş, Bârzava, Moraviţa, Caraş, Nera şi Cerna.

Pe celelalte râuri, debitele vor fi relativ staționare.

Sunt posibile scurgeri pe versanți, torenți, paraie și creşteri mai însemnate de niveluri şi debite pe unele râuri din vestul, nordul și centrul țării ca urmare a precipitaţiilor prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 23-24.10.2018 **a fost staţionar, având valoarea de 1850 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectorul Gruia – Oltenița și relativ staționare pe sectorul Cernavodă – Tulcea.

**Debitul la intrarea în ţară** (secţiunea Baziaş) **va fi** relativ staţionar **(1850 m3/s).**

În aval de Porţile de Fier debitele vor fi în scădere pe sectorul Gruia – Brăila şi relativ staţionare pe sectorul Galaţi – Tulcea.

**2.** **Situaţia meteorologică în intervalul 23.10.2018, ora 08.00 –24.10.2018, ora 06.00**

**A.N.M.** a emis, la data de 24.10.2018, ora 11.00, **o Avertizare Meteorologică, nr. 66, cod Galben şi PORTOCALIU, astfel:**

**AVERTIZARE Meteorologică:**

**Cod Galben- Mesaj 1:** valabilă în intervalul**: 23.10.2018, ora 22-24.10.2018, ora 22.00,** vizând **intensificări ale vântului, ninsori viscolite,** conform căreia în intervalul menționat **în zonele montane, la munte, îndeosebi la peste 1500 m altitudine, vor fi precipitații predominant sub formă de ninsoare, iar vântul va avea intensificări cu viteze, în general, de 70 – 80 km/h, viscolind temporar zăpada și reducând vizibilitatea. La peste 1800 m vor fi rafale de peste 90 km/h, iar ninsoarea va fi puternic viscolită.**

**Astfel de fenomene se vor semnala în noaptea de marți spre miercuri (23/24 octombrie) mai ales în Carpații Orientali, apoi cu precădere în zona Carpaților Meridionali și a Carpaților de Curbură.**

**Cod Galben- Mesaj 2:** valabilă în intervalul**: 23.10.2018, ora 22-24.10.2018, ora 22.00,** vizând **intensificări ale vântului,** conform căreia în intervalul menționat **în zonele mai joase de relief, în noaptea de marți spre miercuri (23/24 octombrie), în Banat, Crișana, Maramureș și Transilvania vântul va avea intensificări cu viteze de 55...60 km/h, iar pentru intervale scurte de timp vor fi rafale de peste 65...70 km/h. În aceste regiuni, va ploua pe arii relativ extinse, iar cantitățile de apă vor atinge local 15 l/mp și izolat, mai ales la deal, 25 – 30 l/mp.**

**În cursul zilei de miercuri (24 octombrie), vântul se va intensifica treptat în toate regiunile, cu viteze în general de 55 – 70 km/h, mai mari în sudul extrem al țării.**

**Cod PORTOCALIU:** valabilă în intervalul**: 24.10.2018, ora 12.00 - ora 19.00,** vizând **rafale puternice ale vântului,** conform căreia în intervalul menționat **în județele Caraș-Severin, Mehedinți, Dolj, Olt, Teleorman, Giurgiu, vântul va avea intensificări susținute, cu rafale în general de 80 – 90 km/h.**

Aceast mesaj de Avertizare meteorologică, a fost transmis de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către Prefecturile judeţelor:*

*- Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (42 de prefecturi)* ***– AVERTIZARE Meteorologică – Cod Galben****;*

**-** *Caraș-Severin, Mehedinți, Dolj, Olt, Teleorman, Giurgiu* (6 *prefecturi)-* ***– AVERTIZARE Meteorologică – Cod PORTOCALIU.***

**În ţară,** regimul termic a fost caracterizat de valori ușor mai ridicate decât cele climatologic specifice datei în sud și în est, și apropiate de normal în restul teritoriului. În regiunile vestice, nordice și centrale au fost înnorări, mai accentuate seara și noaptea, când ploile s-au extins și s-au intensificat treptat. Până la ora transmiterii prezentului raport s-au acumulat cantități de apă care în Maramureș și în nordul Moldovei au depășit local 10...15 l/mp, iar în zona Munților Apusei 20...25 l/mp (până la 61 l/mp la Stâna de Vale). La munte ziua a plouat pe suprafețe mici, iar noaptea pe arii relativ extinse. Trecător la altitudini în general de peste 1800m s-au semnalat și precipitații sub formă de lapoviță și ninsoare. În restul terioriului, cerul mai mult senin în prima parte a intervalului, a prezentat unele înnorări noaptea când izolat a plouat slab. Vântul s-a intensificat treptat din orele serii, la început în regiunile intracarpatice, apoi și în restul teritoriului, atingându-se la rafală viteze în general între 45 și 60 km/h, iar pentru scurte intervale de timp de până la 65...70 km/h în estul Transilvaniei și în jumătatea de nord a Moldovei. La munte s-au înregistrat frecvent viteze în general de peste 70...80 km/h, în timp ce pe creste, la peste 1800m, altitudine a suflat tare cu peste 90...100 km/h. Temperaturile maxime s-au încadrat între 11 grade la Ocna Șugatag și Miercurea Ciuc și 21 de grade la Ploiești, Râmnicu Sărat, Brăila, Buzău, Slobozia și Drobeta-Turnu Severin, iar la ora 06.00 se înregistrau valori termice cuprinse între 4 grade la Toplița, Joseni și Târgu Logrești și 14 grade la Focșani și Negrești.

***Notă:*** *de ieri de la ora 6.00 au fost în vigoare două atenționări cod galben pentru fenomene meteorologice periculoase imediate emise de către SRPV Craiova.*

**La Bucureşti,** vremea a fost în general frumoasă, iar regimul termic caracterizat de valori ușor mai ridicate decât cele climatologic specifice datei. Cerul, mai mult senin ziua, a prezentat unele înnorări noaptea când și vântul s-a intensificat treptat, înregistrându-se spre finalul intervalului viteze la rafală în jurul a 40 km/h. La toate stațiile meteorologice temperatura maximă a fost de 19 grade, iar la ora 06.00 se înregistrau 10 grade*.*

**3. Prognoza meteorologică în intervalul 24.10.2018, ora 08.00 –25.10.2018, ora 08.00**

**În ţară, vremea va fi vântoasă și se va răci față de intervalul anterior, mai accentuat în jumătatea de nord a țării. Vântul va prezenta intensificări în toate regiunile, îndeosebi pe parcursul zilei, cu viteze în general de 55...70 km/h, mai mari, local, în sud-vestul și în sudul țării, unde temporar vor fi și rafale de 80...90 km/h. La munte, în special la altitudini mari, vântul va sufla tare, cu viteze de peste 90 km/h.** Cerul va avea înnorări, iar local și temporar va ploua, în prima parte a intervalului în majoritatea regiunilor, iar noaptea în est și izolat în rest. Cantitățile de apă ce se vor acumula vor depăși pe suprafețe mici, mai ales în zonele mai înalte de relief, 20...25 l/mp. **La munte vor predomina ninsorile, iar în special pe creste vor fi puternic viscolite.** Temperaturile maxime se vor încadra în general între 7 și 17 grade, iar cele minime vor fi cuprinse între -4 și 7 grade, cu cele mai scăzute valori în depresiuni.

**La Bucureşti, vremea va fi vântoasă, cu intensificări ale vântului de 50...60 km/h și temporar, mai ales după-amiaza, 60...70 km/h.** În cursul nopții, vântul va slăbi în intensitate și va avea viteze în general între 35 și 45 km/h. Cerul va fi mai mult noros și trecător va ploua slab în a doua parte a zilei. Valorile termice vor marca o scădere față de intervalul anterior, astfel că temperatura maximă se va situa în jurul valorii de 17 grade, iar cea minimă va fi de 2...5 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Mureş** informează că **din motive tehnice, de la data de 21.10.2018, ora 09.20, debitele de ape uzate din sistemul de canalizare al localităţii şi apele uzate menajere, de la staţia de epurare Săulesti, care deserveşte oraşul Simeria, jud. Hunedoara, a SC ApaProd SA Deva, sunt deversate direct în r. Mureş**. Se va reveni cu informaţii suplimentare.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 22.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**GNM CJ Constanţa** informează telefonic despre **producerea unui incendiu de vegetaţie uscată, la data de 23.10.2018, la ora 22:40, în zona loc. Hârsova, judeţ Constanţa**. ISU Dobrogea a intervenit, incendiul fiind lichidat.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.10.2018 - 23.10.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**